REGOLAMENT TAL-KUMMISSJONI (KE) Nru 1467/2006
ta’ l-4 ta' Ottubru 2006
li jemenda l-Anness II tar-Regolament (KE) Nru 998/2003 tal-Parlament Ewropew u tal-Kunsill fir-rigward tal-lista tal-pajjiżi u t-territorji
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġijiet rigward is-saħħa ta' l-annimali li japplikaw għall-moviment mhux kummerċjali ta’ l-annimali domestiċi u li jemenda d-Direttiva tal-Kunsill 92/65/KEE (1), u b'mod partikolari l-Artikoli 10 u 19 tiegħu,
Billi:
(1)
Ir-Regolament (KE) Nru 998/2003 jistabbilixxi r-rekwiżiti tas-saħħa ta' l-annimali applikabbli għall-moviment mhux kummerċjali ta' l-annimali domestiċi u tar-regoli applikabbli dwar il-verifiki ta' tali movimenti.
(2)
Ir-Regolament (KE) Nru 998/2003 jistabbilixxi li lista ta’ pajjiżi terzi li minnha l-moviment ta’ annimali domestiċi jista’ jiġi awtorizzat, dejjem jekk jintlaħqu ċerti rekwiżiti, għandha tiġi stipulata fil-Parti C ta’ l-Anness II ta’ dan ir-Regolament.
(3)
Il-lista fil-Parti C ta’ l-Anness tar-Regolament (KE) Nru 998/2003 tinkludi pajjiżi u territorji terzi li huma ħielsa mill-marda ta’ l-idrofobija (tar-rabja) u pajjiżi u territorji terzi fejn ir-riskju li tidħol il-marda ta’ l-idrofobija fil-Komunità bħala riżultat tal-movimenti minn dawn il-pajjiżi u t-territorji terzi nstab li mhuwiex ikbar mir-riskju assoċjat mal-movimenti bejn l-Istati Membri.
(4)
Mit-tagħrif sottomess mir-Renju Unit fir-rigward tal-British Virgin Islands, jidher li r-riskju li l-marda ta’ l-idrofobija (ir-rabja) tidħol fil-Komunità bħala riżultat ta’ moviment ta’ annimali domestiċi minn dan it-territorju mhuwiex akbar minn dak assoċjat mal-moviment ta’ annimali domestiċi bejn l-Istati Membri jew minn pajjiżi terzi diġà elenkati fir-Regolament (JE) 998/2003. Għalhekk il-British Virgin Islands għandhom jiġu inklużi fil-lista stipulata f’Parti C ta’ l-Anness II tar-Regolament (KE) Nru 998/2003.
(5)
Għall-finijiet taċ-ċarezza, il-lista ta’ pajjiżi u territorji stipulata fl-Anness II tar-Regolament (KE) Nru 998/2003 għandha tinbidel kollha kemm hi.
(6)
Għalhekk, ir-Regolament (KE) Nru 998/2003 għandu jiġi emendat.
(7)
Il-miżuri stipulati f'dan ir-Regolament huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 998/2003 huwa mibdul bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta' Ottubru 2006.